runetrust/blame-folketinget-dk huggingface dataset:
Karsten Hønge (SF), 2025-05-27:
Jeg kender jo ordførerens årelange og store engagement i FN, og så vil jeg gerne spørge hr. Christian Friis Bach, hvordan reaktionen skal være over for Kinas forsøg på at ændre, misfortolke, vride og lave om på den resolution, der anerkendte Kina i sin tid, til ikke bare nu at være en etkinapolitik, men også noget, der nærmest skal være fjendtligt over for Taiwan.
Er ordføreren enig med mig i, at det, Kina forsøger på her, er at vride, vende og skubbe til en FN-vedtagelse?
Christian Friis Bach (V), 2025-05-27:
Tak for anledningen til at drøfte et vigtigt udenrigspolitisk emne, nemlig vores forhold til Kina og situationen i Taiwanstrædet og omkring Taiwan.
Vi står jo i en tid, hvor den geopolitiske balance er under forandring.
Kinas rolle vokser og giver nye muligheder, men også udfordringer, og derfor er det vigtigt, at vi forholder os til det.
Kina har en betydelig indflydelse globalt, økonomisk, politisk og teknologisk, og det er tydeligt, at Kina også bruger sin indflydelse til at stille krav og også i stigende grad lægge pres på andre lande.
Og her er det vigtigt, at Danmark sammen med vores allierede i EU og NATO fastholder, at spændingerne ikke må føre til konflikt.
Stabilitet i Taiwanstrædet er i vores interesse, selv om det ligger langt væk, og selv om vi ikke er parter i konflikten.
Derfor støtter Venstre, at vi fremfører vores synspunkter klart, også når vi er uenige med Kina.
Jeg håber, og det har jeg også sagt til den kinesiske ambassadør,
at vores debat om rigsfællesskabet kan inspirere både Kina og resten af verden.
Her har den danske regering – og det samme siger vi jo i Venstre – den holdning, at hvis Grønland og Færøerne ønsker et stærkere selvstyre eller endda selvstændighed, vil vi ikke stå i vejen for det.
Den danske regering afsøger lige nu mulighederne for, at Færøerne kan blive medlem af WTO, og støtter, at både Færøerne og Grønland kan blive medlem af Nordisk Råd.
I Venstre støtter vi jo fortsat etkinapolitikken.
Men derfor kan vi godt lave og have et konstruktivt samarbejde med Taiwan, og vi arbejder for, at Taiwan kan få tekniske roller også i internationale organisationer, hvor det giver mening.
I min tid i FN havde vi et omfattende arbejde om bilstandarder, og her deltog Taiwan faktisk som observatører i nogle af de tekniske arbejdsgrupper, dog uden stemmeret, men de implementerede jo også de tekniske standarder.
Det samme kunne man se på inden for handel og sundhed og kultur og grøn omstilling.
Det bør vi støtte.
Det er ikke en anerkendelse af selvstændighed.
Det er et udtryk for samarbejde og ansvarlighed i en globaliseret verden og en anerkendelse af den ekspertise og den viden, der ligger i Taiwan, og muligheden for at stille den til rådighed bredere.
Det er også positivt, at regeringen lægger en afbalanceret, strategisk linje i forhold til Kina.
Det er vigtigt, at vi beskytter vores egne interesser og værdier uden at bidrage til unødig optrapning.
Danmark er en lille, åben økonomi.
Vores styrke ligger i vores evne til at samarbejde, til at tale med mange, også dem, vi ikke altid enige med, og til at stå fast på vores grundlæggende værdier.
I mødet med stormagter som Kina skal vi hverken være naive eller konfronterende.
Vi skal være tydelige, ansvarlige og samarbejdssøgende.
Det er den linje, Venstre bakker op om, og derfor opfordrer vi også i Venstre til, at man støtter den vedtagelsestekst, som lige er blevet læst op af Socialdemokratiets ordfører.
Og jeg skal hilse fra Martin Lidegaard fra Radikale Venstre og sige, at de også støtter den tekst.
Tak for ordet.
Flemming Møller Mortensen (S), 2025-05-27:
Tak for det.
Det er modtaget.
Jeg tror, at det, som ordføreren siger, er fuldstændig rigtigt, at vi skal opruste.
Vi skal jo opruste hele vejen rundt, og jeg tror virkelig på, at det, at man fra EU-landenes side har den fælles strategiske tilgang, er med til at gøre, at der er mindre diskussion om, hvad det er, EU, Europa, rent faktisk mener op mod Kina.
For man kan jo sige, at det i forhold til polariseringen er begrænset, hvor mange store poler man kan trække op i verden i dag.
Altså, det, at Kina er en permanent spiller i FN's Sikkerhedsråd – udenrigsministeren sagde det jo selv – giver jo de udfordringer, der ligger i forhold til de vedtagelser, der er der, men det er jo velkendt af os alle sammen, at det er spillereglerne på den bane.
Om ordføreren tænker på, at vi skal lave nye rammesætninger, ved jeg ikke, men jeg tror, det skal komme ud fra vores EU-fællesskabsmidte.
Karsten Hønge (SF), 2025-05-27:
Jo, det kan der være en god pointe i, også for at vi ikke skal eksponere os for meget og blive sårbare over for Kina osv., og der kan være argumenter for det, men det er jo mere det med, hvad vi så kan gøre.
Det er jo overalt i verden, vi ser, at Kina prøver at flytte grænserne og faktisk også flytte dem fysisk ved at lægge pres i Belt and Road-projekternel, ved at holde et fast greb om afrikanske lande og for så vidt også Grækenland.
Vi har også set, hvordan de for nogle år tilbage igennem en 10-årig periode trynede Norge, vi ser det nu over for Litauen, og vi ser det også i FN med den her udvidelse, og, hvad skal man sige, vridning af den resolution, som optog Kina.
Så er der ikke brug for, at vi, om jeg så må sige, både politisk og på alle mulige andre måder opruster for at matche Kinas forsøg på at skubbe til status quo?
Flemming Møller Mortensen (S), 2025-05-27:
Kina er jo en stor og indflydelsesrig partner, men det er Europa og den vestlige verden, hvis vi ellers kan tale om den, også.
For det er jo, som en tidligere ordfører også siger, et spørgsmål om, hvor vi har interessefællesskaber, og hvor vi kan stå sammen og forenes i at gøre noget, og jeg tror jo vitterlig på, at det er i de internationale fora, man kan og skal gøre det.
Vi oplevede, da vi var i nærområdet til Kina og Taiwan, virkelig, hvordan man derude i både sin indenrigs- og udenrigspolitik har en ængstelse med sig.
Men jeg tror stadig væk på, og det er den socialdemokratiske holdning, at det her med sammen med vores allernærmeste allierede at have en fælles strategisk tilgang er den bedste mulighed for at indgå den bedste og – kan man sige – den mest slagkraftige kritiske dialog.
Helle Bonnesen (KF), 2025-05-27:
Det var bare en kort bemærkning, fordi ordføreren nævnte, at Konservative er med på vedtagelsesteksten, og jeg beklager, hvis jeg ikke har været tydelig.
Jeg vil gerne bekræfte senere, hvorvidt vi er med på vedtagelsesteksten.
Det kan godt være, det ender der, men for nuværende forbeholder vi os retten til lige at sondere terrænet.
Franciska Rosenkilde (ALT), 2025-05-27:
Tak for det.
Jeg er ærlig talt en smule overrasket over ordførerens tale med så meget vægt på Hamas og så utrolig lidt afstandtagen fra Israels regerings krigsforbrydelser og folkemord over for den palæstinensiske befolkning.
Men lad nu det ligge.
Jeg kan forstå, at SF ikke støtter op om det her borgerforslag, men synes, at det er fint, hvad der foregår i EU-regi.
Vi er enige om, at det, der foregår i EU-regi, er godt og bedre sent end aldrig, kunne man fristes til at sige.
Hvad mener SF Danmark kan gøre i egen ret?
Eller mener SF, at Danmark ikke skal gøre noget i egen ret, men blot følge EU-sporet?
Rosa Lund (EL), 2025-05-27:
Jeg er fuldstændig enig med SF's ordfører.
Det er også derfor, at jeg bliver bekymret over, at Rigspolitiet svarer, som Rigspolitiet gør.
For Rigspolitiet siger jo til os i Retsudvalget, at de godt kan lave det her uden at skulle generere AI-materiale, som er genereret ud fra rigtigt overgrebsmateriale, men de garanterer ikke, at man ikke bruger det rigtige overgrebsmateriale.
Det er derfor, vi er meget opmærksomme på det her i Enhedslisten, og jeg kan forstå på betænkningsbidraget, at man også er det i SF.
Jeg synes, det er superærgerligt, at vi ikke ligesom enten har fået lovforslaget delt eller i hvert fald fået taget den her del ud, så vi kunne give det den behandling, det egentlig har brug for.
Det fylder heller ikke så meget i høringssvarene, hvilket jeg godt forstår, for det her lovforslag indeholder også alt muligt andet, f.eks. en styrkelse af Offerfonden, som er sindssyg vigtig, og som særlig i lyset af det, regeringen foreslår nu med en strafreform, er endnu mere vigtigt.
Det bliver jo kun aktualiseret af det.
Lisbeth Bech-Nielsen (SF), 2025-05-27:
Tak for den sobre gennemgang, også af dilemmaerne.
For vi ved jo også, at det er ekstremt ubehageligt arbejde, som politiet skal gøre for at komme ind i de her lukkede fora, altså hvad det kræver for ligesom at få en adgangsbillet derind, og det er jo helt, helt vildt med de arbejdsbetingelser, som de stakkels politifolk har.
Det synes jeg også man virkelig skal anerkende.
Jeg synes, at vi nogle gange går ind i de her diskussioner om, hvad teknologien kan, uden at afsøge alle hjørner af det.
Så vidt jeg er blevet orienteret, kan man lave kunstig intelligens-overgrebsmateriale, der ikke er trænet på baggrund af rigtige børns overgreb.
Gør det en forskel?
Det gør da en kæmpe forskel.
Så jeg vil bare høre ordføreren, om ordføreren er enig i, at vi måske ikke altid afsøger alle teknologiske muligheder for at gøre tingene mere etisk end de lette løsninger, vi nogle gange lander på?
Jeg siger ikke, det her er en let løsning, jeg tror, der været store og svære etiske overvejelser i politiet om det her.
Men man behøver altså ikke bruge nogle af de her systemer, som bare skraber det mørke internet, f.eks. for at kunne lave modeller.
Lisbeth Bech-Nielsen (SF), 2025-05-27:
Jeg er enig i det, ordføreren siger.
Jeg har ikke hørt nogen, der politisk har talt imod, at vi skal give udsatte børn og unge den mulighed for at kunne have råderet over deres egne penge, hvis deres forhold til værgen eller forælderen er så dårligt, som det er.
Derfor må det jo kunne lykkes, at vi kan finde ud af, hvor det hører hjemme henne.
Mette Thiesen (DF), 2025-05-27:
Jeg er fuldstændig enig, og tak til ordføreren for at gå op at sige det her.
Det er bydende nødvendigt, og det er ret utroligt, at man som tre voksne mennesker eller to voksne mennesker – eller hvor mange ministerier der nu er involveret i det; der er jo efterhånden mange ministerier med den her regering – ikke kan sætte sig ned over en kop kaffe og lige finde ud af at få løst det her.
For som ordføreren fuldstændig rigtigt siger, er der jo ikke engang politisk uenighed om det.
Vi er sådan set enige om, at problemet skal løses.
Så bare tak til ordføreren for at tage det op.
Lisbeth Bech-Nielsen (SF), 2025-05-27:
Når jeg tager ordet ved netop den her lovbehandling, er det jo også, fordi vi ad andre veje har forsøgt at finde ud af, hvor det ligger henne.
Det ligger ikke hos digitaliseringsministeren.
Jeg hører fra vores retsordførere, også fra andre partier, at justitsministeren heller ikke mener, det ligger på hans bord.
Jeg synes jo bare, at vi skal huske, hvorfor vi er herinde.
Altså, det her er noget, der kan gøre en konkret forskel for udsatte børn og unge, som har brug for at få udbetalt deres penge, men som ikke kan få det, hvis de ikke får lov af en værge eller en forælder.
Det skal vi have løst, og det er mere frustrerende, når vi ikke engang bare er politisk uenige, for sådan er det jo tit.
Derfor synes jeg jo bare, at vi må finde ud af, hvordan vi får løst det her, og jeg bliver nødt til at gå op at tage ordet nu, fordi vi skal stemme om den her lov lige om lidt, og værgemålsloven er også i hus, så der er ligesom en chance nu for at få håndteret det her.
Mette Thiesen (DF), 2025-05-27:
Jeg følte mig lige foranlediget til at tage ordet her.
Jeg vil egentlig bare høre ordføreren, om ordføreren ikke er enig med mig og med Dansk Folkeparti i, at det her jo er endnu et eksempel på silotænkning, som man virkelig burde holde sig for god til og så få løst de reelle problemer i stedet for hele tiden at kaste bolden videre.
Vi har jo desværre også før set det på rigtig mange områder, og jeg tror, at jeg tidligere har, hvad skal man sige, glædet Folketinget eller i mindre grad glædet Folketinget med min analogi i forhold til Asterixtegnefilmene.
Jeg ved ikke, om der er nogen af jer, der kan huske, at man havde en tegnefilm, hvor de skulle finde formular B 65 eller sådan noget i den stil og blev sendt rundt i et hus og endte med at blive skøre, fordi de blev sendt fra den ene til den anden hele tiden.
Det er jo lidt sådan, det føles nogle gange, når man bliver sendt fra det ene ministerium til det andet.
Ingen vil tage ansvar.
Alle peger bare på den næste i rækken.
Nej, det gør de ikke.
Så kan ordføreren ikke være enig med mig i, at den silotænkning skal stoppes, også herinde i Folketinget?
Lisbeth Bech-Nielsen (SF), 2025-05-27:
Det er jeg helt enig i.
Jeg håber, at nogen kommer herop og siger, at det skal vi nok få løst, for jeg har faktisk ikke hørt nogen tale politisk imod det.
Så jeg håber, at nogen fra regeringen kunne gå op at kaste lidt lys over sagen.
Det kunne også være den digitaliseringsminister, alle er enige om i hvert fald slet ikke har noget at gøre med den her problematik, når nu det er på hendes lovforslag.
Karina Adsbøl (DD), 2025-05-27:
Tak for det.
Men jeg kan se, at begge ministre sidder på pladserne, så det kan være, at de vil gå op på talerstolen og give os en forklaring på det her, netop fordi justitsministeren i hvert fald lige har givet afslag på at give et teknisk bidrag til et ændringsforslag.
Så det ville da være passende, hvis ministrene gik op og forklarede, hvorfor man ikke vil finde en løsning på det her og simpelt hen sige, at det hører under det ene eller det andet ministerium.
Det kan ingen være tjent med.
Lisbeth Bech-Nielsen (SF), 2025-05-27:
Ja, og digitaliseringsministeren har heller ikke villet hjælpe til med et ændringsforslag til nærværende lovforslag, fordi – og det er alle ministre åbenbart enige om – det slet ikke hører hjemme der.
Det er det eneste, de er enige om: Det hører ikke hjemme på digitaliseringsministerens ressort, men de to andre ministerier peger på hinanden.
Jeg synes simpelt hen ikke, at vi har andre muligheder nu – for vi har talt med mange forskellige partier om – hvad vi gør her, andet end at stille os op at sige: Jeg tror ikke, vi er politisk uenige; nu må nogen af jer tage ansvaret på jer, så vi kan få løst det her.
Så hvis der er nogle ministre, der synes, at det her hører hjemme på deres ressortområde, så kunne man jo give sig til kende nu, for det haster nemlig, fordi både den her lov skal lukkes og værgemålsloven skal lukkes, så der er et meget lille vindue.
Helle Bonnesen (KF), 2025-05-27:
Og tak til Enhedslisten for at sætte demokratiet på dagsordenen.
Når man dykker ned i »The Global State of Democracy 2024«, er der flere skræmmende konklusioner, og flere af dem overrasker ikke, og det er måske næsten det mest skræmmende, f.eks. at kvaliteten af afstemninger i hele verden går ned, og at stemmeprocenten generelt går ned.
Ifølge FN lever 70 pct. af verdens befolkning i autokratier, og i en tid, hvor demokratiet er under pres, er det fra dansk side brænde på et bål, vi ikke ønsker.
Man kan også se på det faktum, at man i 20 pct. og afstemningerne på globalt plan oplever, at en kandidat eller et parti, som har tabt, afviser resultatet.
Det groteske ved det er jo, at det ser vi også i den vestlige verden.
Allerede tilbage i 2000 så vi, hvordan der blev rejst tvivl om det amerikanske præsidentvalgsresultat i delstaten Florida, hvor Al Gore og George Bush stillede op imod hinanden.
Og i 2020 oplevede vi, hvordan der igen blev sat spørgsmålstegn ved stemmeresultatet i USA, og det skete igen ved præsidentvalget mellem Biden og Trump.
Den tvivl blev endda afløst af stormen på Kongressen.
Så den demokratiske usikkerhed er ikke et fænomen, som alene gælder tredjeverdenslande eller nye stater.
Vi ser det overalt.
Dermed bliver opretholdelsen af tillidsvækkende valg med stor valgdeltagelse også centralt, og hvis vi ser på den fortsatte udvikling, kan stilladset under både vores eget demokrati og andre landes demokratier for alvor begynde at ryste.
Så derfor er timingen af forespørgslen god, både hvad angår tilbageslaget for demokratiet og menneskerettighederne og civilsamfundets råderum.
Jeg er heller ikke i tvivl efter have hørt debatten indtil nu om, at det er en fælles bekymring.
I sidste uge startede vi jo med vores forhandlinger omkring den nye udviklingspolitiske strategi ved vores første fælles ordførermøde, hvor vi skulle diskutere afløseren for »Fælles om Verden«.
Her kan Enhedslisten jo selv både tage initiativ og ejerskab ved at sikre, at området får tydelighed i strategien, både hvad angår demokrati og civilsamfundets rolle, som bliver af afgørende vigtighed.
Det er jeg nu heller ikke i tvivl om at Enhedslisten vil, og det vil Konservative også gerne være med til at diskutere.
Vi støtter regeringens vedtagelsestekst, som bl.a. nævner erhvervslivets rolle.
Så lad mig da lige runde af med at sige, at demokrati også handler om retssikkerhed, og her har vi herhjemme i Danmark stadig væk et hængeparti efter corona.
Trine Pertou Mach (EL), 2025-05-27:
Tak for en rigtig god tale.
Jeg er sådan set enig med ordføreren fra ende til anden, og jeg glæder mig rigtig meget til samarbejdet.
Et sted, hvor jeg forestiller mig, at vi også kan få nogle gode diskussioner i forhandlingsforløbet, er det, der handler om rettigheder for minoriteter, religiøse minoriteter, rettigheder for piger og kvinder.
Så kunne ordføreren måske sætte lidt flere ord på, hvad De Konservatives grundovervejelser er på den front, når det handler om at fremme piger og kvinders rettigheder eller minoriteters rettigheder?
Helle Bonnesen (KF), 2025-05-27:
Minoriteters rettigheder er vigtigt.
Jeg tror, at det, jeg vil nævne som det største fokusområde for demokratiet eller civilsamfundets styrke er pigers uddannelse – vidensniveauet, uddannelsesniveauet, det, at piger, der vokser op, bliver stemmerne i morgen.
Og det ser vi desværre alt for mange steder er udfordret, så det vil nok være mit allerstørste fokusområde.
Trine Pertou Mach (EL), 2025-05-27:
Tak for det.
Jeg er meget enig.
Det er et helt afgørende fokusområde.
Noget af det, som jeg ved at ordføreren, i hvert fald i andre sammenhænge, har talt meget om, er det her omkring religiøse minoriteters rettigheder.
Er det noget, som ordføreren også tænker at man igennem civilsamfundsarbejdet også fra dansk side kan bidrage til at fremme og måske endda skalere på en måde, så det bliver mere synligt?
Helle Bonnesen (KF), 2025-05-27:
Ja, det vil jeg absolut synes og tro, og det vil jeg også rigtig gerne være med til at arbejde for.
Det tager vores identitet fra os.
Og faktum er, at de kristne er et af de mest forfulgte folk i verden.
Katrine Robsøe (RV), 2025-05-27:
Tak for det, og tak for ordet.
Det er en lille smule spøjst, når man får æren af at blive udviklingsordfører, at det nogle gange herinde kan lyde som et lille ordførerskab, og med det samme man så påtager sig den fine opgave, det er at være ordfører for området, finder man meget hurtigt ud af, at det er et kæmpe-, kæmpestort område.
Jeg har stadig æren af at blive klogere dag for dag på området, så derfor også tusind tak for den her debat.
Jeg sætter også pris på at have den her.
Det er meget fint, i forbindelse med at vi jo ovenikøbet også lige er gået i gang med forhandlingerne om en ny udviklingspolitisk strategi.
Det er ikke nogen hemmelighed, at demokratiet rundtomkring i verden er udfordret.
Det er det mange steder, og jeg tror, at noget af det, som er fornuftigt at kigge på fra dansk side for rent faktisk at fremme demokratiet, er inddragelsen af unge, når vi skal udvikle i fællesskab og udvikle et ligeværdigt samarbejde.
Det kan ikke nytte noget, at man bare taler om at inddrage de unge.
Udviklingspolitikken skal fremme menneskerettigheder, de enkelte menneskers muligheder og den levestandard, som man rent faktisk har.
Derfor er det også fuldstændig afgørende for Radikale Venstre, at vi har et stærkt fokus på civilsamfundsorganisationerne og deres mulighed for at udvikle et ligeværdigt samarbejde og de områder, som myndighederne ikke altid har mulighed for i lige så høj grad eller lige så effektivt at kunne udvikle.
Det er vigtigt for os, at der er et stærkt fokus på uddannelse.
Vi ser det som en grundlæggende ret for det enkelte menneske at kunne få adgang til at læse, skrive og regne.
Det er basale færdigheder, som vi mener er ethvert barns ret i den her verden.
Det er det, uanset om du er dreng eller pige, og desværre er der rigtig mange piger, der stadig ikke har den adgang.
Vi ønsker at understøtte lokale kræfter.
Det ønsker vi at gøre både igennem den direkte bistand, men selvfølgelig også i samarbejde med dansk erhvervsliv.
Vi ser frem til samarbejdet om en ny udviklingspolitisk strategi.
Tak for ordet.
Trine Pertou Mach (EL), 2025-05-27:
Tak for en rigtig god tale.
Jeg var lige ved at sige: Velkommen i klubben.
Jeg glæder mig til mange gode samtaler, også om det her felt.
Det er jo ret fantastisk at starte med at skulle forhandle en udviklingspolitisk strategi, kan man sige.
For så kommer man jo til at arbejde i alle hjørner og også i ordførerkredsen her.
Jeg er jo åbenlyst enig om det her med uddannelse og piger og kvinders uddannelse.
Et af de områder, som andre også var inde på, er hele det her fokus på menneskerettighedsaktivister.
Det kan være lokale ledere, der arbejder i forhold til lokale erhvervsvirksomheder.
Det kan være oprindelige folks organiseringer.
Det kan være klimaaktører og klimaaktivister, og det kan i virkeligheden også være journalister, som er kritiske.
Hvordan ser Radikale Venstre på mulighederne for, at man fra dansk side kan understøtte og være med til at sikre, at der er et rum for de mennesker, og at man måske håndterer det, i det øjeblik de bliver udsatte og kommer i fare?
Katrine Robsøe (RV), 2025-05-27:
Vi ser i høj grad en dansk mulighed for at sætte ind der.
Vi har også på nuværende tidspunkt en udvikling i forhold til den amerikanske bistand, som jo er forsvundet og er gået hårdt ud over særlig nogle af de organisationer, der har arbejdet for journalisters mulighed for at arbejde.
Derfor er der jo egentlig også både et tomrum nu og derfor også en europæisk og en dansk mulighed for at udfylde et hul.
Det er et hul, som vi både ser er nødvendigt at vi stepper ind i, men som også giver mulighed for, at vi jo kan vise, hvad det er, man internationalt kan, når man investerer i udviklingsarbejdet.
For vi ser det faktisk som en investering i den fremtid og den udvikling, som vi ønsker for hele verden, og vi ser det også som en garant for en sikrere dansk fremtid at lave den investering.
Trine Pertou Mach (EL), 2025-05-27:
Nu nævner ordføreren selv det europæiske niveau.
Vil ordføreren prøve at sige lidt mere om, hvordan ordføreren tænker at man fra dansk side kan skubbe på for, at den europæiske udviklingspolitik også afspejler noget af det, som er, hvad kan man sige, danske prioriteter eller de prioriteter, som vi diskuterer her?
Katrine Robsøe (RV), 2025-05-27:
Jeg er ikke sikker på, at jeg ned i detaljer kan redegøre for det på nuværende tidspunkt.
Jeg håber naturligvis, at udenrigsministeren tager det med, når arbejdet foregår på EU-niveau.
For det er klart, at når man samler nogle af bistandsindsatserne, har man større muskler til at kunne arbejde for en fælles udvikling.
Så når vi samarbejder på EU-niveau, også på det her område, har vi en derfor større chance for rent faktisk at få den udvikling igennem, som vi ønsker, bl.a. på uddannelses- og ligestillingsområdet.